Fil 1:22-24 Paulus het duidelik gemaak dat vir hom sterwe wins sal wees. Dit is vir hom 'n houvas in die lewe hier en nou op die wêreld. Dit is vir hom 'n groot bemoediging terwyl hy 'n gevangene is en wag op die oomblik dat hy voor die keiser moet verskyn.
Hy dink nou verder na oor wat dit beteken dat vir hom die lewe Christus is en die afsterwe wins. As hy sou moet en kon kies tussen die lewe in gevangeskap of die afsterwe weet hy nie wat hy moet kies nie. Ons sien hierdat die lewe hier op aarde ons lief mag wees. Die HERE het ons gemaak om op hierdie aarde te leef. Nie om 'n wêreldse lewe te leef nie. As ons daarvoor sou kies, sou ons teen die hemel en teen Christus kies. Wie vir 'n wêreldse lewe kies en daarin bly, sal nooit by Christus in die hemel kom nie. Wie met Christus op hierdie aarde leef, mag van die lewe hou. Dis goed om van die lewe te geniet. Om te geniet van jou familie, jou kinders, jou vriende. Om te geniet van die baie mooi dinge wat die HERE in die skepping gelê het. Om ook te geniet van die lewe saam met God se volk. Somtyds kan jy ook in Christus se kerk van moeilike dinge moeg raak maar wat is dit dan ook weer goed as jy 'n bydrae mag lewer vir God se volk in Sy koninkryk. Hoe klein dit ook kan lyk. As jy 'n broer of suster in die gemeente kan help, kan bemoedig, kan troos. Hoe goed is dit om jou naaste by te staan en daarin te kan getuig van Christus. Dit is nie nodig om met 'n boekie in 'n hoekie te gaan sit en te sê: Ek wag net op die oomblik van my sterwe want dit is vir my wins. Die lewe is goed as dit 'n lewe saam met Christus is.